Európsky investičný fond je aktívny v členských štátoch EÚ, kandidátskych a potenciálnych kandidátskych krajinách, ako aj v krajinách Európskeho združenia voľného obchodu. V súčasnosti spravuje viac ako 122 mandátov, a to najmä v mene Komisie a EIB. Patria medzi ne kapitálové investície a záruky alebo v obmedzenej miere aj financované nástroje. EIF takisto riadi mandáty od členských štátov a orgánov riadiacich zdroje v rámci európskych štrukturálnych a investičných fondov (EŠIF), fondov fondov, podnikov a súkromných a verejných inštitúcií a spoluinvestuje svoje vlastné zdroje do akciových a dlhových podnikateľských činností.

Európsky investičný fond je časť rizikového kapitálu skupiny EIB, ktorá podporuje financovanie európskych MSP. Tento fond navrhuje, vyvíja a zavádza nástroje rizikového a rastového kapitálu, záruk a mikrofinancovania, ktoré sa osobitne zameriavajú na MSP a spoločnosti so strednou trhovou kapitalizáciou, s cieľom stimulovať ďalšie investície v Európe a zvyšovať pákový efekt rozpočtových zdrojov EÚ a príspevkov členských štátov v spolupráci s Komisiou. Spolieha sa pritom na finančné nástroje založené na trhu (sekuritizácia, diverzifikované dlhové fondy atď.). Podporuje ciele EÚ v oblasti podpory inovácie, výskumu a vývoja, podnikania, rastu a zamestnanosti a inkluzívneho financovania, a to prostredníctvom nasmerovania týchto finančných produktov na finančných sprostredkovateľov.

Európsky investičný fond zriadili v roku 1994 Európska investičná banka (EIB), Európske spoločenstvo [v súčasnosti Európska únia (EÚ)] zastúpené Európskou komisiou (Komisia) a verejné a súkromné finančné inštitúcie so schváleným základným imaním 2 miliardy ECU (teraz EUR) splateným na úrovni 20 %. V roku 2007 sa schválené základné imanie zvýšilo na 3 miliardy EUR. Komisia použila dividendy z EIF získané od roku 2007 do roku 2010 na platbu a zvyšok pokryla z rozpočtu EÚ, čo umožnilo zachovať 30 % podiel EÚ.

V tejto záverečnej správe podľa článku 4 rozhodnutia č. 562/2014/EÚ sa posudzuje, ako sa zvýšením kapitálu Európskeho investičného fondu (EIF) dosiahol cieľ zvýšiť podporu EIF akciami, ktoré dopĺňajú činnosti členských štátov v prospech podnikov, a to najmä malých a stredných podnikov (MSP). Správa nadväzuje na predbežnú správu z 19. decembra 2016, v ktorej sa zistilo, že zvýšenie kapitálu, ktoré ešte vtedy nebolo úplne dokončené, už viedlo k tomu, že pre MSP a spoločnosti so strednou trhovou kapitalizáciou bolo k dispozícii zvýšené financovanie.

Urýchľovač sociálneho vplyvu je iniciatíva EIF, ktorá bola spustená v roku 2013 ako súčasť investičnej stratégie v oblasti vplyvu skupiny EIB a ktorá reaguje na politiku EÚ spočívajúcu vo vytvorení trhu udržateľného financovania sociálnych podnikov v Európe. SIA je fond fondov, ktorý sa snaží vytvoriť portfólio kapitálových investícií do fondov so sociálnym vplyvom. Podporuje sociálne začlenenie, poskytuje alternatívne zdroje pracovných miest pre marginalizované sociálne skupiny, prispieva k rastu a zabezpečuje dostupnosť širokého spektra možností financovania vrátane dlhových nástrojov alebo hybridných dlhovo-kapitálových nástrojov.

V roku 2016 EIF zriadil celoeurópsky fond fondov rizikového kapitálu (VC FoF) na investovanie do trhovo orientovaného európskeho fondu fondov rizikového kapitálu vedeného súkromným sektorom s využitím vlastných zdrojov EIF s kapitálovým nástrojom pre rast COSME, podnástrojmi 1 a 2 kapitálového produktu EFSI SMEW, známym aj ako nástroj IFE pre ranú fázu (ako kombinácia kapitálového nástroja InnovFin Equity v rámci programu Horizont 2020, kapitálového nástroja EFSI a vlastných zdrojov EIF). EIF sa zameriava na investície do oprávnených VC FoF v súhrnnej výške 410 miliónov EUR, z čoho 67,5 milióna EUR je z vlastných zdrojov EIF. Od októbra 2018 boli podpísané dve dohody so správcami VC FoF a prebiehali rokovania s ďalšími štyrmi.

V rámci nástroja EFSI bol vytvorený štruktúrovaný finančný produkt na investície v ranej fáze (podnástroj 2). Tento produkt spája 458 miliónov EUR z kapitálového nástroja EÚ InnovFin Equity so záväzkom vo výške 270 miliónov EUR, ktorý využíva záruku EÚ pre EFSI, a záväzkom vo výške 290 miliónov EUR v rámci vlastných zdrojov EIF (agregácia všetkých takýchto zdrojov sa označuje ako nástroj IFE pre ranú fázu). Do júna 2018 Európsky investičný fond vynaložil celkovú sumu 539 miliónov EUR pre 29 kapitálových fondov vrátane 153 miliónov EUR z vlastných zdrojov.

V júli 2016 EIF, EIB a Komisia vytvorili kapitálový produkt EFSI SMEW, ktorého celková investičná kapacita vo výške 2 071 miliónov EUR je zameraná na kapitálové investície v rámci širokého spektra finančných potrieb a spôsobov realizácie (spoločné investovanie, transfer technológií, fondy fondov, sociálny vplyv atď.). Má dva podnástroje, a to podnástroj rastu/rozšírenia a podnástroj investícií v ranej fáze. Platforma na spoluprácu umožňuje národným podporným bankám a inštitúciám zosúladiť celkový rozpočet na investície v rámci kapitálového produktu EFSI SMEW. V období od júla 2016 do júna 2018 EIF vynaložil v rámci kapitálového produktu EFSI SMEW 1 miliardu EUR vrátane 177 miliónov EUR zo svojich vlastných zdrojov.

Nástroj mezanínového spoločného investovania (MCIF) v rámci mandátu RCR je hybridným nástrojom dlhového kapitálu vo výške 101 miliónov EUR. Umožnil EIF spoluinvestovať do cieľových spoločností spolu s mezanínovými fondmi. K júnu 2018 predstavovali záväzky v rámci MCIF spolu 98 miliónov EUR (z čoho bolo 5 miliónov EUR z vlastných zdrojov EIF), čo podporilo širšie využívanie riešení v oblasti spoločného investovania a pomohlo pri odstraňovaní jasne identifikovaných nedostatkov v oblasti získavania finančných prostriedkov. V období od januára 2014 do júna 2018 EIF vynaložil v rámci mandátu RCR do podkladových fondov 9,9 miliardy EUR vrátane 437 miliónov EUR zo svojich vlastných zdrojov.

Výsledná silná kapitalizácia bola určujúcim faktorom úspešného zavedenia Európskeho fondu pre strategické investície (EFSI) zo strany EIF a podporuje zvýšenie EFSI (EFSI 2.0), o ktorom sa rozhodlo koncom roka 2017. EIF čerpal z vlastných zdrojov, pričom mobilizoval až 500 miliónov EUR na podporu zavedenia EFSI pred prijatím právnych predpisov o EFSI 2.0. V rámci nástroja EFSI 2.0 sa záruka EFSI zvýšila na celkovú sumu 26 miliárd EUR (a očakávané mobilizované investície z 315 miliárd EUR na 500 miliárd EUR), pričom investičné obdobie sa predĺžilo do roku 2020. Preto bude potrebné, aby EIF od roku 2018 do roku 2020 mobilizoval značné vlastné zdroje spolu s EFSI.

Od roku 2014 do júna 2018 bolo podpísaných 1,8 miliardy EUR z rozpočtu EÚ a expozícia EIF vo výške 7,2 miliardy EUR, čím sa sprístupní dlhové financovanie vo výške približne 18 miliárd EUR pre inovatívne spoločnosti a zmobilizujú investície na úrovni približne 26 miliárd EUR. Európsky investičný fond uzavrel 177 záručných transakcií v celkovej výške 9 miliárd EUR, z čoho 139 transakcií bolo krytých z nástroja EFSI, pokiaľ ide o celkové podpísané úvery vo výške 7,6 miliardy EUR. V súvislosti s EFSI 2.0 a špecializovaným nástrojom EFSI pre MSP sa predpokladá zvýšenie nástroja InnovFin SMEG približne o 220 miliónov EUR. Zdroje EIF vo výške až 1 760 miliónov EUR sa budú kombinovať s EFSI 2.0 a s rozpočtovým príspevkom EÚ s cieľom pokryť v rokoch 2017 – 2022 celkový objem záruk do výšky až 2 200 miliónov EUR.

• Úverové fondy EREM – nový segment, do ktorého sa EIF zapojil s cieľom rozšíriť dostupnosť úverového financovania pre MSP a malé spoločnosti so strednou trhovou kapitalizáciou okrem tradičných bankových kanálov. Doteraz bolo podpísaných spolu takmer 57 miliónov EUR z vlastných zdrojov EIF v 26 transakciách, takže súhrnný investovaný objem predstavuje 1 135 miliónov EUR.

EIF inicioval viacero programov spoluinvestovania, ako je škótsko-európsky program pre spoluinvestovanie do rastu, v rámci ktorého EIF a agentúra Scottish Enterprise prispeli každý finančnými prostriedkami vo výške 50 miliónov GBP, alebo holandský program pre spoluinvestovanie do rastu, v ktorom EIF a Holandská investičná agentúra prispeli finančnými prostriedkami vo výške 50 miliónov EUR.

Z nástroja EREM ABS CE Európskeho investičného fondu sa podporili mezanínové tranže sekuritizačných transakcií založených na MSP/malých spoločnostiach so strednou trhovou kapitalizáciou vrátane syntetických transakcií a transakcií so skutočným predajom. Európsky investičný fond použil 391 miliónov EUR svojich vlastných zdrojov na nákup väčšieho počtu nadriadených tranží v rámci produktu priamych investícií do sekuritizácií MSP zaistených aktívami a transakcií s krytými dlhopismi.

a) Kapitálová spotreba

i) Vlastné imanie

Záväzky v rámci vlastných zdrojov EIF v oblasti kapitálových investícií sú obmedzené. K júnu 2018 bolo k dispozícii 1,4 miliardy EUR. Pri celkových čistých záväzkoch súkromného kapitálu vo výške 1,1 miliardy EUR sa využilo 78 % stropu.

ii) Záruky

Ku koncu septembra 2013 dosahovala expozícia EIF vyplývajúca z vlastných operácií na poskytnutie záruk proti riziku úroveň 2,9 miliardy EUR, čo viedlo k vytvoreniu manévrovacieho priestoru 6,1 miliardy EUR pre takéto transakcie. V dôsledku zvýšenia objemu záručného obchodu v období od roku 2014 do konca júna 2018 sa expozícia EIF viac než zdvojnásobila na 8 miliárd EUR, pričom strop predstavuje 13,5 miliardy EUR.

b) Optimalizácia používania kapitálu

Prostredníctvom vyššieho pridelenia kapitálu EIF bolo možné výraznejšie zvýšenie objemu obchodov, než sa očakávalo. EIF aktívne spravuje svoj kapitál, aby sa prispôsobil ďalšiemu očakávanému rastu do roku 2020. Prijímajú sa rôzne opatrenia na zníženie spotreby kapitálu EIF vrátane aktívnejšieho spravovania portfólia, a to najmä v oblasti základného imania.

c) Budúce kapitálové potreby

EIF odhaduje, že do konca roka 2020 bude jemu pridelené základné imanie plne využité a že pokračovanie a rozširovanie jeho prispievania k plneniu cieľov politiky EÚ počas budúceho VFR by si vyžadovalo ďalšie zvýšenie jeho základného imania. Odhaduje sa, že by bolo potrebné zvýšenie základného imania vo výške 3 – 3,5 miliardy EUR, ak sa majú v budúcom VFR dosiahnuť ciele investícií v Európe vo výške približne 100 miliárd EUR. Takýmito investíciami by sa za rovnaké obdobie mohli zmobilizovať investície do reálnej ekonomiky vo výške viac než 1 bilión EUR.

4. Záver

Zvýšením základného imania v roku 2014 sa výrazne zvýšilo financovanie, ktoré majú k dispozícii MSP a spoločnosti so strednou trhovou kapitalizáciou. Zvýšenie základného imania vytvorilo dodatočnú kapacitu na prevzatie rizika umožňujúcu zvýšiť objem a rýchlosť realizácie kapitálových investícií do MSP, pričom sa prejavil významný pákový efekt základného imania EIF. Uvedeným zvýšením sa posilnila činnosť EIF na vlastné riziko v operáciách zvyšovania kreditnej kvality, a to najmä pokiaľ ide o záruky a sekuritizáciu, čím sa mobilizuje súkromné financovanie a zlepšuje prístup MSP k financiám. Účasť EÚ vo výške 178 miliónov EUR na zvýšení základného imania v roku 2014 bola nevyhnutná na posilnenie EIF a na to, aby sa dosiahli hmatateľné výsledky pre európske MSP.

V neposlednom rade to umožnilo EIF dosiahnuť pozoruhodný úspech v nástroji pre MSP EFSI, pokiaľ ide o dodatočné objemy financovania pre MSP, čo výrazne prispelo k tomu, že EFSI o 20 miliárd EUR prekročil svoj pôvodný cieľ investícií vo výške 315 miliárd EUR zmobilizovanej do polovice roka 2018.

Očakáva sa, že EIF prekoná prvé očakávania vedúce k zvýšeniu základného imania z roku 2014. Do konca júna 2018 tak EIF vyčlenil takmer o 30 % viac zdrojov (44 miliárd EUR), než sa očakávalo v roku 2014 (34 miliárd EUR) v prospech viac ako 547 000 MSP a iných konečných príjemcov, zatiaľ čo sa podporili viac než 4 milióny pracovných miest. Očakáva sa, že do konca roka 2020 sa vyčlení ďalších 26 miliárd EUR, čím sa zvýšia celkové záväzky na 70 miliárd EUR v priebehu siedmich rokov a súčasne sa zmobilizuje financovanie do reálnej ekonomiky na úrovni 250 – 300 miliárd EUR. To znamená, že prvotné očakávania v roku 2014 (175 miliárd EUR) budú prekročené o viac než 40 %.

Očakáva sa, že EIF bude naďalej zohrávať významnú úlohu pri financovaní podnikov, najmä v kritických oblastiach európskeho hospodárstva (výskum a inovácia, MSP, mikrofinancovanie atď.) počas obdobia, na ktoré sa vzťahuje VFR na roky 2021 – 2027. EIF odhaduje, že od roku 2021 bude potrebné posilniť kapitálovú základňu EIF prostriedkami vo výške 3 – 3,5 miliardy EUR. V súvislosti s prípadným zvyšovaním základného imania však existuje niekoľko neistých aspektov. Kapitálové požiadavky EIF budú musieť byť prehodnotené z hľadiska finančných produktov, ktoré má EIF zaviesť v rámci vykonávania InvestEU a možných operácií kombinovaného financovania vo viacročnom finančnom rámci na roky 2021 – 2027.